Mandag morgen vågnede Michael Hald i Veddum op til en grim og krænkende omgang graffiti på sine mursten og vægge - tirsdag har Nordjyllands Politi så anholdt en mand i sagen. Det drejer sig om en 44-årig mand fra lokalområdet, fortæller politikommissær Preben Møller. - Vi har anholdt en mand og haft ham til afhøring. Han er nu sigtet i sagen, men han er også løsladt igen, siger politikommissæren. Hærværket skete natten til mandag, mens Michael Hald lå og sov på sofaen i sin stue. Næste morgen var hans mure dækket af penis-tegninger og sætninger som "Michael Hald kan godt lide små drenge, men også mænd" i blå og gyldne farver. Det er ikke første gang, Michael Hald har oplevet hærværk på sit hus i form af graffiti. Faktisk er det anden gang på et år, det er sket, og begge gange har gerningsmanden underskrevet sig med initialerne P.X. Den 44-årige mand, der nu er sigtet i sagen, er en gammel kending hos politiet. Han nægter sig skyldig.

Opsummering:
Tirsdag har Nordjyllands Politi anholdt og sigtet en mand for at have malet krænkende graffiti på Michael Halds hus i Veddum.